J. Jasovský, poslanec: (2001-12-04):
M. Andel, podpredseda NR SR: Ďakujem, pán kolega. Teraz má slovo pán poslanec Topoli, pripraví sa pán poslanec Budaj. Nech sa páči. M. Topoli, poslanec: Vážený pán predsedajúci, vážený pán podpredseda vlády, vážené kolegyne, kolegovia. Mám veľmi zjednodušenú úlohu, preto budem veľmi stručný, pretože vystúpenia môjho kolegu Petra Baca a kolegu Delingu vlastne vystihli podstatu nezmyselnosti tohto zákona. Ale treba povedať k dvom fondom, ktoré považujem za veľmi dôležité z hľadiska prístupu a z hľadiska kapitoly, ktorá bude na budúci rok najdôležitejšia, a to je kapitola vodohospodárstva a životného prostredia. To je kapitola, ktorá je najviacej a bude najdrahšia, to každému je všeobecne jasné, infraštruktúru máme v takom stave, v akom ju máme a je podvyživená. Nechcem tu spomínať jednotlivé smernice, to bude predmetom rokovania, keď budeme prerokúvať zákon o ochrane vôd a nakladaní s vodami, ktorý je na programe tejto schôdze a keď budeme prerokúvať ostatné veci okolo, ako je zákon o vodovodoch a kanalizáciách. A ešte jednu vec, ktorú dnes chcem povedať, že dochádza aj k takým veciam, fond vodného hospodárstva je vlastne na 85 % napĺňaný spoplatnením podzemných a povrchových vôd. Transfer zo štátneho rozpočtu posledný tri roky je 150 mil. korún. Zhruba s miliardou sa plní tento štátny fond a je vracaný naspäť do budovania infraštruktúry vodovodov a kanalizácií podľa štatútu, ktorý tento fond má. A to isté sa týka aj Štátneho fondu životného prostredia, ktorý je tiež na 80 % napĺňaný z odplát za vypúšťanie odpadových vôd, z pokút za znečisťovanie ovzdušia a za odpady. Čiže môj pozmeňujúci návrh znie, pretože ak prejdú, samozrejme, pozmeňujúce návrhy, ktoré tu povedal Peter Baco, tak bude tento môj pozmeňujúci návrh nepodstatný a niektoré pozmeňujúce návrhy prešli vo výbore pre pôdohospodárstvo, výbore pre životné prostredie, navrhujem vypustiť z návrhu zákona § 3. Zdôvodnenie. Fond vodného hospodárstva má, ako som už povedal, príjmy na 85 % z odplát, teda z poplatkov za čerpanie podzemnej a odoberanie povrchovej vody. Ďakujem za pozornosť. Odovzdávam pozmeňujúci návrh. M. Andel, podpredseda NR SR: Ďakujem. Teraz vystúpi pán poslanec Budaj, ale vidím, že nie je v miestnosti, tak prepadáva mu poradie. Vystúpi pani poslankyňa Aibeková, pripraví sa pani poslankyňa Sabolová. M. Aibeková, poslankyňa: Vážený pán predsedajúci, vážený pán podpredseda vlády, vážené kolegyne, kolegovia, vážení hostia. Ja nepredkladám pozmeňujúci návrh, pretože sa plne stotožňujem s pozmeňujúcim návrhom, ktorý predložil, respektíve s návrhom pána poslanca Delingu, ktorý dáva návrh nepokračovať v tomto rokovaní. Ja som bola veľmi príjemne prekvapená pri rokovaní vo výbore pre zdravotníctvo, že ani náš výbor, a to ani koaliční poslanci nepodporili tento návrh zákona, tak ako ho predkladáte, a neprijal výbor platné uznesenie. Samozrejme, náš gestorský výbor pre zdravotníctvo sa hlavne venoval Štátnemu fondu zdravia, a preto aj mne dovoľte pár slov povedať k tomuto fondu. Začnem tými slovami, ktoré sú uvedené v štátnom rozpočte v kapitole Ministerstva zdravotníctva Slovenskej republiky. Aj samo ministerstvo píše: „Rozpočtovanie transformovaného Štátneho fondu zdravia vo výške 90 mil. Sk je súčasťou výdavkov kapitoly ministerstva zdravotníctva. S uvedeným postupom nesúhlasíme, nakoľko prostredníctvom Štátneho fondu zdravia sa využívajú prostriedky z privatizácie zdravotníckych zariadení na rozvojové programy a na dofinancovanie nezabezpečených potrieb v zdravotníctve.“ Naozaj, keď si pozriete predchádzajúce roky, keď sme my samostatne prijímali rozpočtovú kapitolu pre tento Štátny fond zdravia, tak vidíte, že skutočne pomáhali často vo veľmi naliehavých prípadoch v zdravotníctve. Rozpočet ministerstva zdravotníctva je dlhodobo podfinancovaný, ale o tom budem aj na grafoch, aj na tabuľkách, aj na porovnávaniach vystupovať pri tomto bode programu, to znamená pri štátnom rozpočte. Obávam sa, že keď prejde tento fond pod ministerstvo zdravotníctva, tak zase zaúradujú ministerskí úradníci a neprídu prostriedky tam, kde by to bolo najnevyhnutnejšie, ale zase podľa politických tričiek a podľa známostí. Ak si pozriete materiály o vysokej korupcii v zdravotníctve, a nehovorím o korupcii, ktorá je z toho iba nepatrný zlomok, a to je korupcia pacient - zdravotník, najväčšie, dokonca miliardy unikajú práve v tomto korupčnom systéme pri zabezpečovaní prístrojov, pri stavbách a tak ďalej. Nebudem sa týmto podrobne zaoberať. Čiže v žiadnom prípade nemôžem súhlasiť a, hovorím, nesúhlasili ani členovia výboru s tým, aby Štátny fond zdravia prešiel pod ministerstvo zdravotníctva. Už pán poslanec Delinga poukázal na to, že vlastne neplníte ani vlastné programové vyhlásenie vlády, kde ste hovorili o redukcii aparátov ministerstiev. Keď si pozrieme kapitolu ministerstvo zdravotníctva, tak minulý rok požiadal pán minister o zvýšenie počtu pracovníkov, už sa odvolával na toto zrušenie fondu a teraz vidíme, že ministerstva zdravotníctva si uplatňuje nárast o 27 zamestnancov ministerstva zdravotníctva. Nuž v Štátnom fonde zdravia rozhodne rozhodne takýto počet pracovníkov nebol, a keď sa pozriete na prijatý zákon o kompetenciách a presune kompetencií, kde pod gesciou ministerstva zdravotníctva zostane iba nepatrný počet zdravotníckych zariadení, tak sa pýtam, ako môžete súhlasiť ako podpredseda vlády s takýmto zvyšovaním pracovníkov na Ministerstve zdravotníctva Slovenskej republiky naozaj zrušenie Štátneho fondu zdravia naozaj nebol dobrý krok, ktorý bol odsúhlasený ešte v roku 1992 a potom bol novelizovaný a nech bola akákoľvek vláda a ktorýkoľvek minister zdravotníctva, tak nemal výhrady voči tomuto Štátnemu fondu zdravia a keď si pozriete aj nálezy NKÚ, tak nikdy nenašli nejaké závažné výhrady voči fungovaniu tohto fondu. Pre zdravotníkov to bude znamenať mínus hlavne, ak parlament a vláda odsúhlasili veľký zoznam zdravotníckych zariadení, ktoré by mali byť privatizované. Kde je záruka, že tieto zdroje sa naozaj dostanú do zdravotníctva. Po vstupe do Európskej únie vieme, že sa prudko zvýši cena cigariet a tabakových výrobkov a do Štátneho fondu zdravia plynuli prostriedky aj z tohto, teda z predaja týchto tabakových výrobkov, lebo vieme, že práve negatívny dopad je na zdraví obyvateľstva, takto sa aspoň časť finančných prostriedkov mohla vrátiť do tohto fondu a mohla slúžiť na zlepšenie zdravotnej starostlivosti. Teraz to všetko bude pod štátnym dirigizmom a myslím si, že tento krok nie je dobrý. Takže na záver iba toľko, že dúfam že poslanci zvážia tento vami navrhovaný krok a že naozaj podporíte skôr ten návrh, ktorý dal pán poslanec Delinga, aby sa naozaj zvážilo veľmi dôsledne, ktoré fondy sa majú zrušiť a ktoré skutočne sú na prospech všetkým, všetkým obyvateľom Slovenskej republiky. Ďakujem vám za pozornosť. M. Andel, podpredseda NR SR: Ďakujem. S faktickou poznámkou sa prihlásili dvaja poslanci. Končím možnosť podania ďalších prihlášok. Ako prvý má slovo pán poslanec Rakús. A. Rakús, poslanec: Ďakujem pekne, pán predsedajúci. Ja by som chcel podporiť to, čo povedala pani poslankyňa Aibeková, pretože vlastne zrekapitulovala to, čo odznelo v diskusii vo výbore zdravotníckom, v ktorom, ako je známe, teda návrh zákona neprešiel a neprešiel práve z toho dôvodu, že všeobecne panoval názor, čo sa týka Štátneho fondu zdravia, by to bolo poškodenie zdravotníctva, a ako zákon neprešiel vlastne preto, že sme nemali nádej, že by bola ochota, aby sa nejakým spôsobom vyňal Štátny fond zdravia z tohto zákona, a preto vlastne sme v konečnom dôsledku hlasovali proti zákonu ako takému. Takže chcel by som vyjadriť podporu tým slovám, ktoré povedala pani poslankyňa Aibeková. M. Andel, podpredseda NR SR: Ďakujem. Slovo má pán poslanec Drobný.